b'\n_START_ARTICLE_\nDob (drevo)\n_START_SECTION_\nOpis\n_START_PARAGRAPH_\nDob je veliko drevo, ki lahko zraste tudi preko 50 metrov v vi\xc5\xa1ino in ima mo\xc4\x8dno deblo ter obse\xc5\xbeno kro\xc5\xa1njo nepravilne oblike._NEWLINE_Listi doba so na veje name\xc5\xa1\xc4\x8deni premenjalno in so nepravilne enostavne oblike. Pri odraslih rastlinah so podolgovati in jaj\xc4\x8dasti ter na bazi stisnjeni. Proti vrhu se raz\xc5\xa1irijo na 5-7 listnih krp. V dol\xc5\xbeino dose\xc5\xbeejo med 7 in 14\xc2\xa0cm. Po zgornji strani so temno svetle\xc4\x8de zeleni, po spodnji strani pa so svetlej\xc5\xa1e barve._NEWLINE_Cvetovi so majhne ma\xc4\x8dice, ki jih oplojuje veter. Iz oplojenih cvetov se razvijejo majhni podolgovati jaj\xc4\x8dasti \xc5\xbeelodi (2 - 2,5\xc2\xa0cm), ki visijo s 3 \xe2\x80\x93 7\xc2\xa0cm dolgih pecljev, na katerih so lahko do \xc5\xa1tirje \xc5\xbeelodi. Plod je sestavljen iz dveh delov, skledice in ore\xc5\xa1ka. Skledica, ki je pritrjena na eni strani na pecelj pokriva zgornji del ore\xc5\xa1ka, ki je na spodnjem deli za\xc5\xa1iljen. Skledica je sestavljena iz drobnih lusk, ki se tesno prilegajo ena drugi in se strehasto prekrivajo._NEWLINE_Dob je drevo, ki dose\xc5\xbee visoko starost. Na \xc5\xa0vedskem stoji drevo, ki naj bi bilo staro preko 1000 let, obseg njegovega debla pa je 14 metrov.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDob je raz\xc5\xa1irjen po celi Evropi, razen na njenem skrajnem severu, najbolje pa uspeva na sve\xc5\xbeih, bazi\xc4\x8dnih tleh. Dobro prena\xc5\xa1a zmrzali, razmno\xc5\xbeuje pa se izklju\xc4\x8dno s semeni._NEWLINE_Les doba je izjemno trd in odporen ter se ga da odli\xc4\x8dno obdelovati. Ima zna\xc4\x8dilno svetlej\xc5\xa1o in dobro vidno beljavo in temnej\xc5\xa1o \xc4\x8drnjavo. Sodi med gospodarsko izjemno pomembna drevesa, njegov les pa se uporablja za gradnjo plovil, sodov, stavbnega pohi\xc5\xa1tva, pohi\xc5\xa1tva, v gradbeni\xc5\xa1tvu in za talne obloge._NEWLINE_\xc5\xbdelod je hrana mnogim divjim \xc5\xbeivalim, v preteklosti pa so ga nabirali za hrano doma\xc4\x8dim svinjam.'